TLAČOVÁ SPRÁVA 
         	           (26. jún 2012)

Karlovarský festival premietne zreštaurovaný film Slnko v sieti

Medzinárodný filmový festival Karlove Vary je prestížnym európskym filmovým podujatím. Jeho aktuálny 47. ročník sa koná v termíne od 29. júna do 7. júla 2012 a v jeho programe opäť nebude chýbať ani slovenská kinematografia, ako sa to za dlhé desaťročia stalo samozrejmosťou. Najdôležitejšou udalosťou bude slávnostná projekcia filmu režiséra Štefana Uhra Slnko v sieti, ktorý sa považuje za začiatok československej novej vlny, a premietať sa bude pri príležitosti 50. výročia jeho vzniku. Bude to mimoriadna udalosť, ktorá svedčí o tom, že karlovarský festival si ctí trvalé hodnoty. 

Uvedenie filmu Slnko v sieti (1952) v programe MFF Karlove Vary bude prestížnym podujatím. Pri príležitosti 50. výročia od vzniku Uhrovej snímky pripravil Slovenský filmový ústav (SFÚ) v spolupráci s organizačným tímom karlovarského festivalu svetovú premiéru kompletne zreštaurovaného diela Slnko v sieti, ktoré bude uvedené z nosiča Digital Cinema Package (DCP). Podľa slov vedúcej oddelenia filmového archívu SFÚ Hany Válkovej „film Slnko v sieti bol v projekte SFÚ Systematická obnova audiovizuálneho dedičstva zaradený do laboratórnej obnovy 35 mm filmových materiálov a následne bol obnovený 35 mm intermediát pozitív skenovaný v rozlíšení 2K a digitálnymi technológiami kompletne zreštaurovaný digitálny obrazový i zvukový záznam filmu“. Film sa bude v Karlových Varoch premietať za účasti jeho kameramana Stanislava Szomolányiho, pre ktorého bol kameramanským debutom. Tento lyrický príbeh emocionálneho dozrievania a vzťahu dvoch mladých ľudí, ktorí sa snažia zakryť svoju neistotu, neskúsenosť a strach zo života hraným cynizmom a odmietavou pózou voči súdobej spoločnosti, je prvým filmom v dejinách slovenskej kinematografie, prinášajúcim tému prirodzeného hodnotového aj spoločenského porovnania prostredia mesta a vidieka. 

Film v čase svojho vzniku priniesol do kín nový spôsob filmového rozprávania, nový analytický pohľad na realitu, zameranú na človeka a jeho pocity, ale aj na historické a spoločenské súvislosti. Novátorským sa stal aj vďaka Szomolányiho progresívnemu kameramanskému videniu. Kamera v detailoch vystihuje atmosféru a evokuje náladu, zatmenie slnka sa stalo symbolom zatmenia citov a vzťahov. Vidieť tento film zreštaurovaný  a na veľkom plátne bude vizuálnym zážitkom pre všetkých milovníkov filmu. Pre dôležitosť, ktorá filmu právom náleží, sa podľa jeho názvu volá aj slovenská národná cena Slnko v sieti. Kameraman Stanislav Szomolányi k tomu poznamenal, že „názov ceny Slnko v sieti vnímam viaczmyselne, možno ako vyjadrenie snahy zachytiť v umení niečo bez hraníc. Dá sa povedať, že táto cena má symbolickú hodnotu, otvára priestor, je cestou hľadania. Zároveň ma teší, že jej názov je spojený s osobou Štefana Uhra, akoby táto cena bola vyjadrením úcty k jeho osobe.“ Film je v programe karlovarského festivalu zaradený do sekcie Návraty k prameňom a jeho slávnostná projekcia sa uskutoční v nedeľu 1. júla o 16.30 hod. v grandhoteli Pupp.

Okrem uvedenia filmu Slnko v sieti sú slovenské filmy zaradené aj do ďalších programových sekcií karlovarského festivalu, slovenskí tvorcovia so svojimi projektmi v rôznej fáze prípravy sa tiež zúčastnia aj jeho pracovnej časti Industry, určenej pre filmových profesionálov. V sekcii Na východ od Západu sa bude premietať celovečerný hraný debut mladej slovenskej režisérky a dokumentaristky Ivety Grófovej Až do mesta Aš. Tento sociálny, časozberne nakrútený film o ženách rôzneho veku, vzdelania a národnosti je tragikomédiou o nádeji a v Karlových Varoch bude uvedený vo svetovej premiére a ako otvárací film sekcie. Súťažná sekcia Na východ od Západu sa od tohto roka profiluje ako sekcia pre prvé a druhé filmy režisérov z regiónu strednej a východnej Európy a filmy uvádza v svetovej, medzinárodnej alebo európskej premiére.

Dokumentárny film Mareka Šulíka a Jany Bučky Zvonky šťastia, ktorý mal nedávno domácu premiéru na MFF Art Film Fest v Trenčianskych Tepliciach, je zaradený do sekcie Hudobná odysea. Film rozpráva príbeh Marieny a Romana z chudobnej rómskej osady na východnom Slovensku, ktorí obdivujú Karla Gotta a Daru Rolins a pošlú im DVD s odkazom a remixom ich piesne Zvonky šťastia. Film sleduje proces nakrúcania tohto videozáznamu na pozadí života v osade a na MFF Karlove Vary bude uvedený v medzinárodnej premiére. Koprodukčné slovenské filmy sa ešte budú premietať v sekcii Dokumentárne filmy – mimo súťaž, uvedená bude snímka Karla Vachka Tmár a jeho rod a v sekcii České filmy 2011 – 2012 budú uvedené snímky eŠTeBák Juraja Nvotu, Alois Nebel Tomáša Luňáka, Modrý tiger Petra Oukropca, Lidice Petra Nikolaeva a DONT STOP Richarda Řeřichu. 

V sekcii Industry, určenej pre filmových profesionálov, sa tento rok budú prezentovať projekty Dušičky Mariany Čengel Solčanskej (JMB Film & TV Production, SK) a Môj pes Killer Miry Fornay (Mirafox SK; Cineart TV Prague, CZ). Ide o hrané filmy zaradené do prezentačného fóra Works in Progress. Dokument Krehká identita Zuzany Piussi sa bude prezentovať vo fóre pre pripravované dokumentárne filmy Docu Talents from the East (Ultrafilm, SK; Produkce Radim Procházka, CZ). V časti pre filmových profesionálov sa bude konať aj nové podujatie pod názvom Pitch & Feedback, zamerané na prezentáciu pripravovaných slovenských a českých filmov v štádiu vývoja s potenciálom medzinárodnej koprodukcie, ktoré organizujú Slovenský filmový ústav (SFÚ), České filmové centrum, MFF Karlove Vary v spolupráci s Barrandov Studios. V tejto novej prezentačnej platforme získajú producenti vybraných projektov profesionálne postrehy a rady od významných osobností medzinárodného filmového priemyslu. Spätnú väzbu im poskytnú odborníci z oblasti filmových fondov, tréningových programov, filmovej produkcie, koprodukčných fór, predaja filmov a distribúcie, a to Simon Perry (ACE/Francúzsko), Manfred Schmidt (mdm/Nemecko), Guillaume de Seille (Arizona Films/Francúzsko), Matteo Lovadina (REEL SUSPECTS/Francúzsko) a Martina Bleis (Berlinale Co-Production Market, Connecting Cottbus/Nemecko). Pilotného ročníka sa celkovo zúčastní sedem projektov, z toho štyri české a tri slovenské, konkrétne Eva Nová Marka Škopa (Artileria, SK), Wilsonovo Jiřího Stracha (PubRes, SK; Film Brigade, CZ) a Piargy Lukáša Hanuláka (Arina Film, SK; Big Bang Creative, SK; Luxor, CZ; Neseser, PL).

Zo sprievodných podujatí sa v Karlových Varoch v nedeľu 1. júla o 20.45 hod. uskutoční tradičné spoločenské stretnutie na počesť uvádzaných slovenských filmov na terase hotela Thermal, tento rok s dôrazom na slávnostné uvedenie filmu Slnko v sieti a svetovú premiéru filmu Až do mesta Aš. Organizátormi sú Slovenský filmový ústav (SFÚ) v spolupráci so Slovenským inštitútom Praha a producentmi filmu Až do mesta Aš. Vo festivalovom obchode v hoteli Thermal bude tradične zabezpečený predaj edičných produktov SFÚ. V súvislosti s uvedením filmu Slnko v sieti sa bude predávať aj monografia Kameraman Stanislav Szomolányi od filmového teoretika Richarda Blecha, ako aj DVD s archívnymi titulmi, na ktorých Szomolányi spolupracoval ako kameraman. Na podporu propagácie slovenskej účasti v Karlových Varoch a slovenskej kinematografie vôbec budú na festivale k dispozícii aj katalógy Slovak Films 11 – 12, Pripravované slovenské filmy – Upcoming Slovak Films 12 – 13 a bulletin SLOVENSKÉ FILMY – MFF Karlovy Vary 2012, ktoré budú dostupné v oddelení Industry a v press centre MFF Karlove Vary.

Prezentácia slovenskej kinematografie na 47. MFF Karlove Vary sa koná s podporou Ministerstva kultúry SR a Audiovizuálneho fondu, v spolupráci so Slovenským inštitútom v Prahe, partnerom slovenskej účasti sú Vinárske závody Topoľčianky. Viac informácií o slovenskej účasti na MFF Karlove Vary nájdete na www.kviff.com a na www.aic.sk. 

kontakt: Simona Nôtová, tlačová tajomníčka SFÚ, tel.: +421 2 57 10 15 25, fax: +421 2 52 73 32 14, simona.notova@sfu.sk